Nurk Twins

Nurk Twins var et norsk rockeband fra Stavanger etablert tidlig på 1960-tallet. Bandet har oppnådd legendarisk status på Vestlandet, til tross for at de bare ga ut en LP på tampen av sin karriere. Gruppen vant Nordisk mesterskap i rock i 1965, ga ut en LP med Dire Straits-aktig rock før Dire Straits var kjent, og gjennomgikk flere skifter i både besetning og musikkstil. Nurk Twins står for mange som selve eksemplet på et godt band som aldri fikk den anerkjennelsen det fortjente.


== Historien ==


=== Starten ===
Nurk Twins begynte så vidt å øve høsten 1963, men historien startet for alvor våren 1964. Da fikk fem tenåringer spille rå rock på Stavanger stadion før en fotballkamp. Navnet tok de fra en artikkel om The Beatles, der det kom frem at John Lennon og Paul McCartney en gang hadde opptrådt som duo under navnet Nurk Twins. Høydepunktet til den første utgaven av Nurk Twins var uten tvil seieren i Nordisk mesterskap i rock i 1965, der gruppen slo selveste The Enemies. Premien var en plateinnspilling, men Nurk Twins benyttet seg ikke av muligheten.


=== Nye besetninger ===
På tampen av 1960-tallet kom også den første omveltningen i besetningen, Magne Høyland gikk ut, og bandet satset nå på mer bluesbasert materiale. Ved inngangen til 1970-tallet fremsto Nurk Twins som en rufsete hippiegjeng, i skarp kontrast til samtidige artister fra Rogaland. De nye medlemmene Per Lorentz Borsheim på gitar og vokal og Tor Salomonsen på orgel satte sitt preg på den nye utgaven, og musikken dreiet gradvis over mot progressiv rock. Midt på 1970-tallet var ingen av de fem opprinnelige medlemmene å finne i Nurk Twins.


=== Første plate ===
Etter flere utskiftinger, gikk endelig Nurk Twins i studio i 1978 for å spille inn sin første plate. Gruppen hadde på denne tiden opparbeidet seg et rykte i Bergen, og turen gikk derfor til Bergen Lydstudio, hvor LP-en ble innspilt med Trygve Thue som produsent. I ettertid er dette en bemerkelsesverdig plate, tatt i betraktning at deler av musikken og arrangementene og ikke minst gitarlyden har mye til felles med Dire Straits. Og dette var før det verdenskjente bandet hadde gitt ut sin første plate.


=== Oppløst ===
Det ble dessverre med den ene platen fra Nurk Twins. Ved inngangen til 1980-tallet var bandet oppløst. Siden den gang har Nurk Twins bare gjenoppstått for sporadiske gjenforeninger, opptak fra noen av dem finnes på den private utgivelsen Legenden levande fra 1998. Mange av medlemmene har gjort seg sterkt bemerket i andre sammenhenger. Magne Høyland dukket opp i Asfalt og Wasa Band. Høyland har i den senere tid vært vært fast medlem  i husbandet "Dickensbandet  på  puben Dickens i Stavanger siden 1989. Knut Køningsberg har deltatt i Stavangerensemblet og Sverre Erik Henriksen i Nøkken. Henriksen ble senere en av landets mest benyttede og anerkjente produsenter.


== Medlemmer ==
Hans Christian Hansen – perkusjon
Odd Stangeland – gitarist
Magnar Fyllingen – vokalist
Rolf Oanes – trommer
Per Lorentz Borsheim – vokal, gitar
Sverre Erik Henriksen – bassist


== Tidligere medlemmer ==
Opprinnelig besetningMagne Høyland – vokalist
Kjell Arne Jensen – bassist
Ernst Magne Vigsnes – gitarist
Knut Køningsberg – trommer
John Hetlelid – gitaristSenereTor Salomonsen – orgel


== Diskografi ==
Nurk Twins (1978)